王冕
有感
江南古客无寸田，半尺破研输租钱。
好山好水难夤缘，荃房日薄蒙荒烟。
囊中蝌蚪二百年，大经大法垂幽玄。
他人不知我自怜，落花春暮啼杜鹃。
杜鹃啼苦山竹裂，锦官宫殿烟霏灭。
人间百鸟无处栖，青蝇贝锦成行列。
北望茫茫莎草黄，葱河五月天雨霜。
岐阳不见真凤凰，山鸡野鹜争文章。
江南古客苦无计，却向水中搴薜荔。
沙鸥梦老苹雨残，湿云不动天如醉。
回观蓬莱十二楼，我曾读书楼上头。
楼前平碧千顷秋，白露暗洗芙蓉愁。
岁寒归来有谁在？青松是兄梅是弟。
山中巢许不可寻，却对老嵇食石髓。